Abantu Bahlaba Umkhosi Ngokwehliswa Kwesilinganiso SamaRebates Nguhulumende
Inengi labeZimbabwe alivumelani lenyathela elithethwe nguhulumende phezu kwama Rebates, lisithi lokhu kuyafana nje lokusenga inkomo evele ingasela chago.
GABORONE — Inengi labeZimbabwe alivumelani lenyathela elithethwe nguhulumende elokugula isilinganiso sentengo emphahleni abangena lazo bezithenge phandle kwelizwe esingakhutshelwa umthelo – iRebate, lisithi lokhu kuyafana lokusenga inkomo evele ingaselachago. Uhulumende weZimbabwe, ngesikhathi evuma ukuthi isikhwama siyavuza, ubike ngokwehla kwesilinganiso semali emphahleni umuntu avunyelwa ukungena lazo elizweni engabhadali umthelo isuka kuma dola angamakhulu amathathu kusiya kwamakhulu amabili. Lokhu kutsho ukuthi izihambi ezingena lemphahla edlula amakhulu amabili amadola, ziyahlawuliswa umthelo we duty. Noma nje iphephandaba likahulumende lakoBulawayo leChronicle libika ukuthi inyathela leli lamukelwe linengi, ezinye izihambi azihambelani lalo. Umnumzana Japhet Moyo uthi noma nje uhulumende engela mali, akumelanga aqhubeke edinga imali kuzulu laye obhekane lenhlupho ezifana lokuswela umsebenzi. Kukanti umnumzana Mthabisi Dube yena othenga imphahla eBotswana esiyathengisa koBulawayo usole kakhulu indlela uhulumende afuna ukudinga imali ngayo noma kusitsho ukufitizela umuntukazana. Umnumzana Alphious Mthombeni ukhuthaza uhulumende ukuthi adinge ezinye indlela zokukhukhumeza isikhwama sezwe hatshi ukuntshotshela uzulu ongelacala. Uthi kusiya phambili, uhulumende kumele akhiphe imgoqo evalela ukuvulwa kwamabhizimusi ngabavela phandle kwelizwe. Ihofisi yomphathintambo obona ngesikhwama selizwe, ibike ukuthi imphahla ethengwa phandle kwezwe isizathathwa njengaleyo ezakuyathengiswa kungakhathalekile ukuthi izakuyasetshenziswa endlini loba hatshi. Uhulumende uthi inyathela lokuhlawulisa umthelo kumphahla engena elizweni, yindlela yokuzama ukukhukhumeza isikhwama selizwe ngesikhathi iZimbabwe isehluleka ukubhadala indleko zayo enkulu yayo kuli holo lezisebenzi zikahulumende.